Source: http://ugyvedforum.hu/cikkek/2020/04/koronavirus-a-veszelyhelyzet-az-alkotmanybirosag-mukodeset-es-felelosseget-is-erinti
Timestamp: 2020-06-06 15:06:13
Document Index: 29391782

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

KORONAVÍRUS - A veszélyhelyzet az Alkotmánybíróság működését és felelősségét is érinti | Ügyvédfórum - 2020.04.03
Az Országgyűlés által március 30-án elfogadott, a koronavírus elleni védekezésről szóló törvény az Alkotmánybíróságot is érinti. A kihirdetett veszélyhelyzet fennállásáig nagyobb felelősség hárul a testület tagjaira a veszélyhelyzet fennállásáig.
A veszélyhelyzet egyben azt is jelenti, hogy a kormány rendeleteinek fő kontrollja – az Országgyűlés ülésezésének esetleges hiányában – az Alkotmánybíróság. Erre figyelemmel dr. Sulyok Tamás, az Alkotmánybíróság elnöke több intézkedést is hozott – közölte a testület.
Az Alkotmánybíróság az Alaptörvény legfőbb őre, mindenkor vizsgálja, hogy a bírói döntések és a jogszabályok megfelelnek-e az Alaptörvényben foglalt alkotmányossági kritériumoknak.
A járvány kitörése óta, de különösen a jelenlegi különleges jogrendben az Alkotmánybíróságnak fokozott felelősséggel kell feladatait ellátnia.
Dr. Sulyok Tamás, az Alkotmánybíróság elnöke ezekre a szempontokra is tekintettel az elmúlt hetekben és napokban számos intézkedést hozott, amelyek célja, hogy az Alkotmánybíróság működőképességét – tagjai és munkatársai egészségének megőrzése mellett – továbbra is fent lehessen tartani, a testületek ülésezhessenek és döntéseket hozhassanak.
Az Alkotmánybíróság elnöke egyebek mellett elrendelte, hogy a koronavírus-járvány miatt kihirdetett veszélyhelyzet végéig
Az Alkotmánybíróság munkatársai – ha a munkakörük jellege ezt lehetővé teszi, és ennek feltételei adottak – otthon végezzék munkájukat. Az otthoni munkavégzés informatikai feltételeinek biztosítása az Alkotmánybíróság főtitkárának feladata. A veszélyhelyzet kisebb mértékben befolyásolhatja az ügyek határidőn belül történő befejezését, amit a jelenlegi helyzetben az érintettek bizonyára megértenek majd.
Az Alkotmánybíróság mindazonáltal kiemelt figyelmet fordít azokra – a társadalom egészét érintő – kormányzati döntésekre, amelyek a veszélyhelyzet idején születnek.
Annak érdekében, hogy a veszélyhelyzet idején is tudjanak döntést hozni a testületek, a veszélyhelyzet végéig az Alkotmánybíróság teljes ülése és tanácsai – a törvény értelmében – videókonferencia formájában tartják majd üléseiket.
Indítványok esetében a hiánypótlást elektronikus úton is be lehet nyújtani, ha a hiánypótlásból egyértelműen kiderül az indítványozó személye és az ügy ügyszáma.
Az alkotmányjogi panaszt mindazonáltal továbbra is az elsőfokú bíróságnak kell megküldeni; ilyen esetben az elektronikus kapcsolattartás általános szabályait kell alkalmazni. Közvetlenül az Alkotmánybírósághoz elektronikus úton nem lehet indítványt benyújtani.
Az ügyfélkapun beérkező megkereséseket szintén kezeli az Alkotmánybíróság, de indítványt az ügyfélkapun keresztül nem lehet előterjeszteni.
Az elnöki utasítás szövege ide kattintva olvasható.
Nem kell világszerte érvényesítenie a felejtéshez való ...
KORONAVÍRUS - Magyarországon is megnőtt a válóperek szá...